
Grozījumi Ministru kabineta 2022. gada 18. oktobra noteikumos Nr. 651 "Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.–2027. gada plānošanas perioda īstenošanas vadības kārtība"
Izdoti saskaņā ar Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.–2027. gada plānošanas perioda vadības likuma 6. pantu un 13. panta 1., 2., 3., 4., 5., 6., 7., 8., 9., 10., 11., 12., 14. un 15. punktu
· Izdarīt Ministru kabineta 2022. gada 18. oktobra noteikumos Nr. 651 "Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.–2027. gada plānošanas perioda īstenošanas vadības kārtība" (Latvijas Vēstnesis, 2022, 204. nr.) šādus grozījumus:
· 1. Izteikt tiesību akta izdošanas pamatojuma norādi šādā redakcijā:
· "Izdoti saskaņā ar Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.–2027. gada plānošanas perioda vadības likuma 6. pantu un 13. panta 1., 2., 3., 4., 5., 6., 7., 8., 9., 10., 11., 12., 14. un 15. punktu".
· 2. Izteikt 1.13. apakšpunktu šādā redakcijā:
· "1.13. par Eiropas Parlamenta un Padomes 2021. gada 24. jūnija Regulas Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu un zivsaimniecības fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiālā atbalsta instrumentu robežu pārvaldībai un vīzu politikai (turpmāk – regula Nr. 2021/1060), 9. pantā minēto horizontālo principu (turpmāk – horizontālie principi) koordināciju atbildīgās institūcijas, to tiesības un pienākumus;".
· 3. Papildināt ar 1.14. apakšpunktu šādā redakcijā:
· "1.14. kārtību, kādā fondu vadībā iesaistītās institūcijas un finansējuma saņēmēji izmanto elektronisko datu apmaiņas informācijas sistēmu."
· 4. Izteikt 3.1. apakšpunktu šādā redakcijā:
· "3.1. nacionālās programmas īstenošanas plāna projektu;".
· 5. Izteikt 55. punktu šādā redakcijā:
· "55. Finansējums projekta attiecināmo izmaksu segšanai ir ne mazāks kā 50 000 euro."
· 6. Izteikt 56.2. apakšpunktu šādā redakcijā:
· "56.2. ne agrāk kā no 2021. gada 1. janvāra, ja tas ir apstiprināts ar fonda uzraudzības komitejas lēmumu;".
· 7. Izteikt 58. punktu šādā redakcijā:
· "58. Projekta vadības un administrēšanas izmaksas nedrīkst pārsniegt 20 % no projekta tiešajām attiecināmajām izmaksām. Projekta vadības un administrēšanas izmaksās tiek ieskaitīta netiešo attiecināmo izmaksu summa."
· 8. Papildināt ar XXI nodaļu šādā redakcijā:
· "XXI. Kārtība, kādā fondu vadībā iesaistītās institūcijas un finansējuma saņēmēji izmanto elektronisko datu apmaiņas informācijas sistēmu
· 128. Elektronisko datu apmaiņas informācijas sistēma ir valsts informācijas sistēma un tā nodrošina fondu īstenošanai un vadībai nepieciešamo datu uzkrāšanu un pieejamību.
· 129. Elektronisko datu apmaiņas informācijas sistēma atbilstoši regulas Nr. 1060/2021 72. panta  1. punkta “e” apakšpunktam ir izveidota, lai ierakstītu un uzglabātu elektroniski datus par katru darbību, kas nepieciešami uzraudzībai, izvērtēšanai, finanšu pārvaldībai, verifikācijām un revīzijām saskaņā ar regulas Nr. 1060/2021 XVII pielikumu, un nodrošinātu datu drošību, integritāti un konfidencialitāti un lietotāju autentifikāciju.
· 130. Elektronisko datu apmaiņas informācijas sistēmas uzdevums ir:
· 130.1. uzkrāt un uzglabāt informāciju par fondu plānošanas dokumentiem, projektu konkursiem, projektu līgumiem administratīvo pārbaužu un pārbaužu projektu īstenošanas vietā rezultātiem;
· 130.2. uzkrāt datus par projektu iesniedzējiem, finansējuma saņēmējiem un projektu partneriem, iznākuma un rezultāta rādītājiem, horizontālo principu ieviešanu un to rādītājiem, kā arī datus un rādītājus, kas nepieciešami izvērtēšanai un vienkāršoto izmaksu piemērošanai;
· 130.3. nodrošināt iespējas sagatavot Eiropas Komisijā iesniedzamos maksājuma pieteikumus un kontu slēgumu;
· 130.4. nodrošināt datu apmaiņu starp finansējuma saņēmējiem un fondu vadībā iesaistītajām institūcijām, ievērojot regulas Nr. 1060/2021 69. panta 8. punktā  noteikto;
· 130.5. nodrošināt iespējas analizēt un statistikas vajadzībām apkopot elektronisko datu apmaiņas informācijas sistēmā iekļautos datus un nodot tos apstrādei citām valsts informācijas sistēmām normatīvajos aktos noteikto funkciju vai uzdevumu veikšanai;
· 130.6. uzkrāt un uzglabāt informāciju par revīzijas iestādes veiktajiem auditiem un revīzijām.
· 131. Elektronisko datu apmaiņas informācijas sistēmas lietotāji ir:
· 131.1. projektu iesniedzēji, kuriem piešķirtas vadības informācijas sistēmas lietotāja tiesības;
· 131.2. finansējuma saņēmēji un to pilnvarotās personas, kurām piešķirtas vadības informācijas sistēmas lietotāja tiesības;
· 131.3. fondu vadībā iesaistīto institūciju darbinieki vai valsts civildienesta ierēdņi, kuriem piekļuve elektronisko datu apmaiņas informācijas sistēmā iekļautajai informācijai un datiem nepieciešama tiešo darba (amata) pienākumu veikšanai, normatīvajos aktos noteikto funkciju veikšanai vai to paredz starpresoru vienošanās;
· 131.4. ārvalstu un nacionālie eksperti, kuriem piekļuve elektronisko datu apmaiņas informācijas sistēmā iekļautajai informācijai nepieciešama, lai izvērtētu projekta iesniegumu un sniegtu atzinumu vadošajai vai deleģētajai iestādei, ja attiecināms;
· 131.5. fiziskās vai juridiskās personas un Eiropas Savienības, valsts vai pašvaldību institūcijas, kurām ir tiesības saņemt vadības informācijas sistēmā iekļauto informāciju citos gadījumos vadošās iestādes noteiktajā apjomā.
· 132. Elektronisko datu apmaiņas informācijas sistēmas lietotāji sistēmā var identificēties, izmantojot vienu no šādiem identifikācijas veidiem:
· 132.1. autentifikācija, izmantojot www.viss.gov.lv piedāvātā vienotās pieteikšanās moduļa pieslēgšanās pakalpojumu;
· 132.2. autentifikācija, izmantojot vadošās iestādes vai deleģētās iestādes izsniegto lietotājvārdu un paroli.
· 133. Šo noteikumu 131.3. un 131.4. apakšpunktā minētie elektronisko datu apmaiņas informācijas sistēmas lietotāji, pieprasot elektronisko datu apmaiņas informācijas sistēmas lietotāja tiesības, nodrošina, ka tiem saskaņā ar amata aprakstu ir tiesības apstrādāt fiziskās personas datus vai ka lietotāja darbavietā ir lietotāja parakstīts apliecinājums par fizisko personu datu apstrādi un aizsardzību atbilstoši normatīvo aktu prasībām, veicot darba pienākumus.
· 134. Finansējuma saņēmējs apstrādā fiziskās personas datus tādā apjomā, kas nepieciešams, lai īstenotu projektu, kā arī sagatavotu un iesniegtu vadošajā iestādē vai deleģētajā iestādē maksājuma pieprasījumu, pārskatu par projekta dalībniekiem, un minēto informāciju pamatojošos dokumentus.
· 135. Vadošā iestāde elektronisko datu apmaiņas informācijas sistēmā uzkrātos datus iesniedz Eiropas Komisijā gada snieguma ziņojuma ietvaros.
· 136. Elektronisko datu apmaiņas informācijas sistēmā uzkrāto informāciju glabā līdz 2039. gada 31. decembrim. Pēc minētā termiņa beigām informāciju atbilstoši normatīvajiem aktiem par elektronisko datu arhivēšanu nodod glabāšanā valsts arhīvam."

